ΚΑΝΟΝΙΣΜΟΣ (ΕΟΚ) αριθ. 989/68 ΤΟΥ ΣΥΜΒΟΥΛΙΟΥ της 15ης Ιουλίου 1968 περί θεσπίσεως των γενικών κανόνων για τη χορήγηση ενισχύσεων στην ιδιωτική αποθεματοποίηση στον τομέα του βοείου κρέατος

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος(1), και ιδίως το άρθρο 8 παράγραφος 1 και το άρθρο 14 παράγραφος 3,

την πρόταση της Επιτροπής,

Εκτιμώντας:

ότι ο κανονισμός (ΕΟΚ) αριθ. 805/68 προβλέπει τη δυνατότητα παρεμβάσεως στον τομέα του βοείου κρέατος με τη μορφή χορηγήσεως ενισχύσεων στην ιδιωτική αποθεματοποίηση-

ότι η λειτουργία αυτού του καθεστώτος ενισχύσεως δύναται να διευκολυνθεί δια της συνάψεως συμβάσεων με τους οργανισμούς παρεμβάσεως-

ότι για να επιτευχθούν οι στόχοι που επιδιώκονται με τη χορήγηση ενισχύσεως, όπως αυτοί καθορίζονται στον κανονισμό (ΕΟΚ) αριθ. 805/68, το ύψος της ενισχύσεως πρέπει να καθορίζεται λαμβάνοντας υπόψη τα έξοδα που προκύπτουν από την αποθεματοποίηση- ότι, για το σκοπό αυτό, πρέπει να προβλεφθούν δύο μέθοδοι για τον καθορισμό του ποσού αυτού- ότι, στις δύο αυτές περιπτώσεις, η χορήγηση της ενισχύσεως πρέπει να πραγματοποιείται χωρίς δυσμενή διάκριση μεταξύ των ενδιαφερομένων που είναι εγκατεστημένοι εντός της Κοινότητος-

ότι πρέπει να διατηρηθεί το ευεργέτημα που προκύπτει από την εφαρμογή των διατάξεων του άρθρου 14 παράγραφος 3 υπό β) αα) του κανονισμού (ΕΟΚ) αριθ. 805/68 στις συμβάσεις ενισχύσεων, το ύψος των οποίων καθορίσθηκε λαμβανομένου υπόψη του ευεργετήματος αυτού- ότι πράγματι στην περίπτωση αυτή, η μείωση του ποσού της ενισχύσεως είναι δυνατό να εξισωθεί με τη δυνατότητα εισαγωγής με ολική αναστολή της εισφοράς-

ότι πρέπει να προβλεφθούν κατάλληλα μέτρα για την περίπτωση κατά την οποία η κατάσταση της αγοράς των εν λόγω προϊόντων θα χρειάζονταν την τροποποίηση των όρων των συμβάσεων που πρόκειται να συναφθούν ή την τροποποίηση της διαρκείας αποθεματοποιήσεως, η οποία προβλέπεται στις ήδη συναφθείσες συμβάσεις,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Θεωρείται ως ιδιωτική αποθεματοποίηση, κατά την έννοια του άρθρου 5 του κανονισμού (ΕΟΚ) αριθ. 805/68, η διατήρηση σε αποθήκη προϊόντων του τομέως του βοείου κρέατος, τα οποία αναφέρονται στο ίδιο άρθρο, εφ' όσον η ενέργεια αυτή πραγματοποιείται, για λογαριασμό τους και με δική τους ευθύνη, από φυσικά ή νομικά πρόσωπα, τα οποία είναι εγκατεστημένα εντός της Κοινότητος, εκτός των οργανισμών παρεμβάσεως που αναφέρονται στο εν λόγω άρθρο.

2. Δύνανται να αποτελέσουν αντικείμενο ενισχύσεως στην ιδιωτική αποθεματοποίηση μόνο τα προϊόντα τα οποία προέρχονται από βοοειδή καταγωγής της Κοινότητος, των οποίων η διατήρηση, σε έναν από τους τρόπους παρουσιάσεως που αναφέρονται στο τμήμα γ) του παραρτήματος του κανονισμού (ΕΟΚ) αριθ. 805/68, πραγματοποιείται υπό όρους που πρόκειται να καθορισθούν.

3. Η ενίσχυση χορηγείται σύμφωνα με τις διατάξεις των συμβάσεων οι οποίες συνάπτονται με τους οργανισμούς παρεμβάσεως- οι συμβάσεις αυτές καθορίζουν τις αμοιβαίες υποχρεώσεις των συμβαλλομένων με ενιαίους όρους για κάθε προϊόν.

Άρθρο 2

Εκτός ειδικής εξουσιοδοτήσεως, είναι δυνατό να υποβάλλεται αίτηση ενισχύσεως στην ιδιωτική αποθεματοποίηση μόνον εντός της χώρας όπου πρέπει να αποθεματοποιηθεί το προϊόν.

Άρθρο 3

Αν η κατάσταση της αγοράς το απαιτεί, είναι δυνατό να αποφασισθεί, υπό όρους που πρόκειται να καθορισθούν, η μείωση ή η παράταση της διαρκείας αποθεματοποιήσεως που καθορίζεται στη σύμβαση.

Άρθρο 4

1. Το ύψος της ενισχύσεως:

- είτε ορίζεται στα πλαίσια διαδικασίας διαγωνισμού, η οποία αναγγέλλεται στην Επίσημη Εφημερίδα των Ευρωπαϊκών Κοινοτήτων,

- είτε καθορίζεται εκ των προτέρων κατ'αποκοπή- στην περίπτωση αυτή είναι δυνατό, η χορήγηση του ευεργετήματος των διατάξεων του άρθρου 14 παράγραφος 3 στοιχείο β) αα) του κανονισμού (ΕΟΚ) αριθ. 805/68 να αντικαταστήσει την ενίσχυση εν όλω ή εν μέρει.

2. Η ισότης στη μεταχείριση των ενδιαφερομένων όσον αφορά την αποδοχή της προσφοράς τους διασφαλίζεται, ανεξάρτητα από τον τόπο εγκαταστάσεως αυτών εντός της Κοινότητος.

Στη διαδικασία διαγωνισμού και στη σύναψη των συμβάσεων γίνονται δεκτοί μόνον οι ενδιαφερόμενοι που εξασφαλίζουν την τήρηση των υποχρεώσεών τους με παροχή ασφαλείας, η οποία καταπίπτει, εν όλω ή εν μέρει, αν οι εκ των συμβάσεων υποχρεώσεις δεν πραγματοποιηθούν ή πραγματοποιηθούν μόνον εν μέρει.

Η προθεσμία για την είσοδο των προϊόντων στην αποθήκη και η διάρκεια της αποθεματοποιήσεως πρέπει να καθορίζονται.

Το ύψος της ενισχύσεως δεν δύναται, βασικά, να υπερβαίνει ποσό αντίστοιχο των εξόδων που θα προήρχοντο από αποθεματοποίηση πραγματοποιουμένη από τους οργανισμούς παρεμβάσεως.

Άρθρο 5

1. Η επιλογή μεταξύ των συμμετεχόντων στη διαδικασία του διαγωνισμού πραγματοποιείται κατά σειρά των πλέον ευνοϊκών για την Κοινότητα προσφορών.

2. Σε κάθε περίπτωση, είναι δυνατό να μη δοθεί συνέχεια σε μία διαδικασία διαγωνισμού.

Άρθρο 6

Στην περίπτωση κατά την οποία το ποσό της ενισχύσεως καθορίζεται εκ των προτέρων κατ'αποκοπή:

α) το ποσό αυτό είναι ενιαίο για κάθε προϊόν και καθορίζεται λαμβάνοντας υπόψη τα έξοδα που προκύπτουν από την αποθεματοποίηση, τη φυσιολογική υποβάθμιση της ποιότητος και, ενδεχομένως, το ευεργέτημα των διατάξεων του άρθρου 14 παράγραφος 3 στοιχείο β) αα) του κανονισμού (ΕΟΚ) αριθ. 805/68 και, κατά το δυνατό, την προβλεπομένη αύξηση της τιμής του προϊόντος αυτού-

β) δίδεται συνέχεια στις αιτήσεις χορηγήσεως ενισχύσεως, υπό όρους που πρόκειται να καθορισθούν, ιδίως όσον αφορά την προθεσμία μεταξύ της καταθέσεως της αιτήσεως και της συνάψεως της συμβάσεως-

γ) η σύναψη των συμβάσεων αποθεματοποιήσεως δύναται να ανασταλεί ή οι όροι των προς σύναψη συμβάσεων δύναται να αναθεωρηθούν, όταν η εξέταση της καταστάσεως της αγοράς, των ποσοτήτων οι οποίες αποτελούν αντικείμενο των συμβάσεων και των αιτήσεων προς σύναψη συμβάσεως, καθιστά αναγκαίο ένα από τα μέτρα αυτά.

Άρθρο 7

Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 29η Ιουλίου 1968.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 15 Ιουλίου 1968.

Για το Συμβούλιο

Ο Πρόεδρος

G. SEDATI

(1) EΕ αριθ. Ν 148 της 28.6.1968, σ. 24.